**ᠮᠣᠩᠭᠤᠯ ᠪᠢᠴᠢᠭ᠌ ᠦᠨ︽᠊ᠢ᠂ ᠊ᠤ**︾ **ᠳᠡᠪᠢᠰᠭᠡᠷ ᠢ ᠰᠤᠷᠬᠤ ᠪᠢᠴᠢᠭ᠌ ᠵᠢᠭᠠᠨ ᠰᠤᠷᠭᠠᠯᠲᠠ ᠳᠤ ᠬᠡᠷᠬᠢᠨ ᠲᠤᠰᠭᠠᠵᠤ ᠪᠠᠢᠭ᠎ᠠ ᠲᠤᠬᠠᠢ ᠲᠣᠪᠴᠢ ᠲᠣᠳᠤᠷᠬᠠᠢᠯᠠᠯᠲᠠ**

**1.** ᠮᠣᠩᠭᠤᠯ ᠪᠢᠴᠢᠭ᠌ ᠦᠨ ︽᠊ᠢ᠂ ᠊ᠤ︾ ᠳᠡᠪᠢᠰᠭᠡᠷ ᠢ ﹇i﹈﹇u﹈ ᠡᠭᠡᠰᠢᠭ ᠢᠶᠡᠷ ᠦᠵᠡᠬᠦ ᠶᠤᠮ ᠦ᠋ᠦ︖ ﹇j﹈ ﹇w﹈ ᠭᠡᠢᠭᠦᠯᠦᠭᠴᠢ ᠪᠡᠷ ᠦᠵᠡᠬᠦ ᠶᠤᠮ ᠦ᠋ᠦ︖ ᠭᠡᠳᠡᠭ ᠨᠢ ᠡᠷᠳᠡᠮ ᠰᠢᠨᠵᠢᠯᠡᠭᠡᠨ ᠦ ᠮᠠᠷᠭᠤᠭᠠᠨ ᠲᠠᠢ ᠠᠰᠠᠭᠤᠳᠠᠯ᠃ ᠡᠭᠡᠰᠢᠭ ᠢᠶᠡᠷ ᠦᠵᠡᠪᠡᠯ ᠮᠣᠩᠭᠤᠯ ᠪᠢᠴᠢᠭ᠌ ᠲᠦ ᠬᠣᠣᠰ ᠡᠭᠡᠰᠢᠭ ᠪᠠᠢᠨ᠎ᠠ ᠭᠡᠰᠡᠨ ᠳ᠋ᠦᠩ ᠳᠦ ᠬᠦᠷᠦᠨ᠎ᠡ᠂ ᠭᠡᠢᠭᠦᠯᠦᠭᠴᠢ ᠪᠡᠷ ᠦᠵᠡᠪᠡᠯ ᠮᠣᠩᠭᠤᠯ ᠪᠢᠴᠢᠭ᠌ ᠲᠦ ᠬᠣᠣᠰ ᠡᠭᠡᠰᠢᠭ ᠦᠭᠡᠢ ᠭᠡᠰᠡᠨ ᠳ᠋ᠦᠩ ᠳᠦ ᠬᠦᠷᠦᠨ᠎ᠡ᠃ ᠤᠴᠢᠷ ᠨᠢ ᠮᠣᠩᠭᠤᠯ ᠪᠢᠴᠢᠭ᠌ ᠲᠦ ᠡᠨᠡ ᠬᠣᠶᠠᠷ ᠲᠡᠮᠳᠡᠭ ﹇i﹈/﹇j﹈·﹇u﹈/﹇w﹈ ᠬᠣᠶᠠᠷ ᠤᠨ ᠠᠯᠢ ᠠᠯᠢᠨ ᠢ ᠴᠤ ᠪᠦᠷ ᠲᠡᠮᠳᠡᠭᠯᠡᠵᠦ ᠪᠠᠢᠳᠠᠭ᠃

**2.** ᠤᠯᠠᠮᠵᠢᠯᠠᠯᠲᠤ ᠮᠣᠩᠭᠤᠯ ᠬᠡᠯᠡ ᠪᠢᠴᠢᠭ᠌ ᠦᠨ ᠤᠬᠠᠭᠠᠨ ᠳᠤ ︽ᠳᠡᠪᠢᠰᠭᠡᠷ ᠦᠰᠦᠭ︾ᠭᠡᠬᠦ ᠤᠬᠠᠭᠳᠠᠬᠤᠨ᠂ ᠰᠤᠷᠪᠤᠯᠵᠢ ᠪᠢᠴᠢᠭ᠌ ᠲᠦ ᠲᠡᠮᠳᠡᠭᠯᠡᠭᠳᠡᠭᠰᠡᠨ ᠪᠠᠢᠳᠠᠯ᠂ ᠮᠣᠩᠭᠤᠯ ᠲᠥᠷᠦᠯ ᠬᠡᠯᠡ ᠪᠤᠯᠤᠨ ᠠᠯᠲᠠᠢ ᠢᠵᠠᠭᠤᠷ ᠬᠡᠯᠡᠨ ᠦ ᠬᠠᠷᠢᠴᠠᠭᠤᠯᠤᠭᠰᠠᠨ ᠰᠤᠳᠤᠯᠤᠯ ᠳᠤ ᠦᠨᠳᠦᠰᠦᠯᠡᠵᠦ ᠤᠯᠠᠮᠵᠢᠯᠠᠯᠲᠤ ᠮᠣᠩᠭᠤᠯ ᠪᠢᠴᠢᠭ᠌ ᠦᠨ ᠬᠡᠯᠡᠨ ᠳᠦ ᠬᠣᠣᠰ ᠡᠭᠡᠰᠢᠭ ᠦᠭᠡᠢ᠂ ︽᠊ᠢ᠂ ᠊ᠤ︾ ᠪᠣᠯ ﹇j﹈ ﹇w﹈ ᠭᠡᠢᠭᠦᠯᠦᠭᠴᠢ ᠶᠢ ᠲᠡᠮᠳᠡᠭᠯᠡᠭᠰᠡᠨ ᠲᠡᠮᠳᠡᠭ ᠭᠡᠵᠦ ᠦᠵᠡᠳᠡᠭ᠃

ᠭᠡᠪᠡᠴᠦ ᠵᠠᠷᠢᠮ ᠡᠷᠳᠡᠮᠲᠡᠳ ᠪᠠᠰᠠ ᠮᠣᠩᠭᠤᠯ ᠬᠡᠯᠡᠨ ᠳᠦ ᠤᠤᠯ ᠠᠴᠠ ᠪᠠᠨ ᠬᠣᠣᠰ ᠡᠭᠡᠰᠢᠭ ᠪᠠᠢᠭᠰᠠᠨ᠂ ᠮᠣᠩᠭᠤᠯ ᠪᠢᠴᠢᠭ᠌ ᠦᠨ︽᠊ᠢ᠂ ᠊ᠤ︾ᠳᠡᠪᠢᠰᠭᠡᠷ ᠪᠣᠯ ᠶᠠᠭ ﹇i﹈﹇u﹈ ᠡᠭᠡᠰᠢᠭ ᠢ ᠲᠡᠮᠳᠡᠭᠯᠡᠭᠰᠡᠨ ᠲᠡᠮᠳᠡᠭ ᠭᠡᠵᠦ ᠦᠵᠡᠳᠡᠭ ᠴᠤ ᠪᠤᠢ᠃

**3.** ᠣᠳᠤ ᠦᠶ᠎ᠡ ᠶᠢᠨ ᠮᠣᠩᠭᠤᠯ ᠶᠠᠷᠢᠶᠠᠨ ᠤ ᠬᠡᠯᠡᠨ ᠳᠦ ᠮᠣᠩᠭᠤᠯ ᠪᠢᠴᠢᠭ᠌ ᠦᠨ ︽ᠡᠭᠡᠰᠢᠭ + ᠊ᠢ / ᠊ᠤ ︾ ᠪᠦᠲᠦᠴᠡ ᠶᠢᠨ ᠳᠣᠲᠤᠷ᠎ᠠ ᠠᠴᠠ a + ᠊ᠢ ᠂ ɔ+ ᠊ᠢ᠂ ʊ + ᠊ᠢ ᠂ **ө**+ ᠊ᠢ᠂ ʉ + ᠊ᠢ ᠵᠡᠷᠭᠡ ᠨᠢ ᠪᠦᠷ ᠬᠣᠣᠰ ᠡᠭᠡᠰᠢᠭ ᠢᠶᠡᠷ ᠤᠩᠰᠢᠭᠳᠠᠵᠤ᠂ ə + ᠊ᠢ᠂ i + ᠊ᠢ ᠪᠤᠯᠤᠨ a᠂ ə ᠂ i ᠂ ɔ᠂ ʊ᠂ **ө**᠂ ʉ + ᠊ᠤ ᠵᠡᠷᠭᠡ ᠨᠢ ᠪᠦᠷ ᠤᠷᠳᠤ ᠡᠭᠡᠰᠢᠭ ᠢᠶᠡᠷ ᠤᠩᠰᠢᠭᠳᠠᠬᠤ ᠪᠣᠯᠵᠠᠢ᠃

**4.** ᠰᠤᠷᠬᠤ ᠪᠢᠴᠢᠭ᠌ ᠪᠤᠯᠤᠨ ᠵᠢᠭᠠᠨ ᠰᠤᠷᠭᠠᠯᠲᠠ ᠳᠤ ᠳᠡᠭᠡᠷᠡᠬᠢ ᠮᠡᠲᠦ ᠡᠷᠳᠡᠮ ᠰᠢᠨᠵᠢᠯᠡᠭᠡᠨ ᠦ ᠠᠳᠠᠯᠢ ᠪᠤᠰᠤ ᠦᠵᠡᠯᠲᠡ ᠪᠤᠯᠤᠨ ᠪᠢᠴᠢᠭ᠌ ᠦᠨ ᠬᠡᠯᠡ᠂ ᠶᠠᠷᠢᠶᠠᠨ ᠤ ᠬᠡᠯᠡᠨ ᠦ ᠵᠥᠷᠢᠶ᠎ᠡ ᠶᠢ ᠬᠠᠷᠠᠭᠠᠯᠵᠠᠨ︽᠊ᠢ᠂ ᠊ᠤ︾  ᠶᠢ ᠡᠭᠡᠰᠢᠭ ᠳᠡᠪᠢᠰᠭᠡᠷ ᠭᠡᠵᠦ ᠨᠡᠷᠡᠯᠡᠭᠡᠳ ᠪᠢᠴᠢᠭ᠌ ᠦᠨ ᠬᠡᠯᠡᠨ ᠦ ᠶᠣᠰᠤᠭᠠᠷ ᠦᠰᠦᠭᠴᠢᠯᠡᠵᠦ︵ᠦᠶᠡᠴᠢᠯᠡᠵᠦ︶ᠤᠩᠰᠢᠬᠤ ᠳᠤ ᠪᠠᠨ ai᠂ əi᠂ ii᠂ ɔi᠂ ʊi᠂ өi᠂ ʉi︔ aʊ᠂ əʉ᠂ iu/iʉ᠂ ɔʊ᠂ ʊʊ᠂ өʉ᠂ ʉʉ ᠭᠡᠵᠦ᠂ ᠶᠠᠷᠢᠶᠠᠨ ᠤ ᠬᠡᠯᠡᠨ ᠦ ᠶᠣᠰᠥᠭᠠᠷ ᠥᠭᠡᠴᠢᠯᠡᠵᠦ

︵ᠶᠠᠷᠢᠶᠠᠴᠢᠯᠠᠵᠤ︶ ᠤᠩᠰᠢᠬᠤ ᠳᠤ ᠪᠠᠨ ai ɔi ʊi **ө**i ʉi  ᠶᠢ ᠬᠣᠣᠰ ᠡᠭᠡᠰᠢᠭ ᠢᠶᠡᠷ əi ii ᠪᠠ aʊ᠁ ʉʉ ᠵᠡᠷᠭᠡ ᠥᠭᠰᠦᠬᠦ ᠬᠣᠣᠰ ᠡᠭᠡᠰᠢᠭ ᠢ ᠤᠷᠳᠤ ᠡᠭᠡᠰᠢᠭ ᠢᠶᠡᠷ ᠤᠩᠰᠢᠨ ᠰᠢᠢᠳᠪᠦᠷᠢᠯᠡᠵᠦ ᠪᠤᠢ᠃

**5.** ᠮᠠᠨ ᠤ ᠦᠵᠡᠬᠦ ᠪᠡᠷ᠂ ᠮᠣᠩᠭᠤᠯ ᠪᠢᠴᠢᠭ᠌ ᠦᠨ ᠮᠡᠳᠡᠭᠡ ᠵᠠᠩᠭᠢ ᠰᠢᠢᠳᠪᠦᠷᠢᠯᠡᠯᠲᠡ ᠶᠢᠨ ᠤᠯᠠᠨ ᠤᠯᠤᠰ ᠤᠨ ᠺᠣᠳ᠋ ᠪᠣᠯᠪᠠᠰᠤᠷᠠᠭᠤᠯᠬᠤ ᠳᠤ ᠮᠣᠩᠭᠤᠯ ᠪᠢᠴᠢᠭ᠌ ᠦᠨ ᠬᠡᠯᠡᠨ ᠳᠦ ᠬᠣᠣᠰ ᠡᠭᠡᠰᠢᠭ ᠪᠠᠢᠬᠤ ᠡᠰᠡᠬᠦ ᠶᠢᠨ ᠠᠯᠢ ᠲᠡᠢᠰᠢ ᠨᠢ ᠴᠦ ᠥᠷᠦᠭᠡᠰᠦᠯ ᠢᠶᠡᠷ ᠬᠡᠯᠪᠡᠢᠵᠦ ᠪᠣᠯᠬᠤ ᠦᠭᠡᠢ᠂ ᠬᠠᠷᠢᠨ ᠮᠡᠷᠭᠡᠵᠢᠯ ᠦᠨ ᠬᠤᠪᠢ ᠠᠴᠠ ᠠᠷᠭ᠎ᠠ ᠪᠤᠳᠤᠵᠤ ᠠᠯᠢ ᠠᠯᠢ ᠶᠢ ᠨᠢ ᠪᠦᠷ ᠬᠠᠷᠠᠭᠠᠯᠵᠠᠭᠰᠠᠨ ᠪᠠᠢᠬᠤ ᠬᠡᠷᠡᠭᠲᠡᠢ᠃ ᠲᠡᠭᠡᠬᠦ ᠳᠦ ᠪᠡᠨ ᠭᠣᠣᠯ ᠳᠡᠳ᠋ ᠪᠤᠶᠤ ᠨᠢᠭᠡᠳᠦᠭᠡᠷ ᠪᠠᠢᠷᠢ ᠬᠣᠶᠠᠳᠤᠭᠠᠷ ᠪᠠᠢᠷᠢ ᠭᠡᠵᠦ ᠢᠯᠭᠠᠬᠤ ᠳᠤ ᠪᠠᠨ ︽ᠪᠣᠳᠠᠲᠤ ᠬᠡᠷᠡᠭᠯᠡᠭᠡ ᠪᠡᠷ ᠭᠣᠣᠯᠳᠠᠭᠤᠯᠵᠤ ᠣᠨᠤᠯ ᠤᠨ ᠰᠤᠳᠤᠯᠭ᠎ᠠ ᠪᠠᠷ ᠳᠡᠳ᠋ᠯᠡᠭᠦᠯᠬᠦ᠂ ᠣᠳᠤ ᠶᠢᠨ ᠶᠠᠷᠢᠶᠠᠨ ᠤ ᠬᠡᠯᠡᠨ ᠳᠡᠬᠢ ᠦᠵᠡᠭᠳᠡᠯ ᠢ ᠭᠣᠣᠯᠳᠠᠭᠤᠯᠵᠤ ᠪᠢᠴᠢᠭ᠌ ᠦᠨ ᠬᠡᠯᠡᠨ ᠳᠡᠬᠢ ᠦᠵᠡᠭᠳᠡᠯ ᠢ ᠳᠡᠳ᠋ᠯᠡᠭᠦᠯᠬᠦ᠂ ᠮᠡᠳᠡᠭᠡ ᠵᠠᠩᠭᠢ ᠰᠢᠢᠳᠪᠦᠷᠢᠯᠡᠯᠲᠡ ᠶᠢᠨ ᠢᠷᠡᠭᠡᠳᠦᠢ ᠶᠢᠨ ᠬᠠᠨᠳᠤᠰᠢ ᠪᠠᠷ ᠭᠣᠣᠯᠳᠠᠭᠤᠯᠵᠤ ᠤᠯᠠᠮᠵᠢᠯᠠᠯᠲᠤ ᠣᠨᠤᠯ ᠢᠶᠠᠷ ᠳᠡᠳ᠋ᠯᠡᠭᠦᠯᠬᠦ︾ ᠵᠠᠷᠴᠢᠮ ᠢ ᠪᠠᠷᠢᠮᠲᠠᠯᠠᠵᠤ ᠪᠣᠯᠤᠨ᠎ᠠ᠃

ᠤᠴᠢᠷ ᠨᠢ᠂ ᠨᠢᠭᠡ ᠳᠦ᠂ ᠶᠡᠷᠦᠩᠬᠡᠢ ᠬᠡᠯᠡᠨ ᠦ ᠰᠢᠨᠵᠢᠯᠡᠯ ᠳᠦ ﹇j﹈ ﹇w﹈ ᠶᠢ ᠶᠡᠷᠦ ᠨᠢ ᠬᠠᠭᠠᠰ ᠡᠭᠡᠰᠢᠭ ᠢᠶᠡᠷ ᠦᠵᠡᠵᠦ ᠤᠯᠠᠨ ᠤᠯᠤᠰ ᠤᠨ ᠭᠠᠯᠢᠭ ᠤᠨ ᠬᠦᠰᠦᠨᠦᠭᠲᠦ ᠳᠦ ᠮᠥᠨ ᠬᠠᠭᠠᠰ ᠡᠭᠡᠰᠢᠭ ᠭᠡᠬᠦ ᠬᠦᠰᠦᠨᠦᠭ ᠲᠦ ᠪᠡᠨ ᠵᠢᠭᠰᠠᠭᠠᠵᠤ ᠪᠠᠢᠳᠠᠭ᠃

ᠬᠣᠶᠠᠷ ᠲᠤ᠂ ᠣᠳᠤ ᠦᠶ᠎ᠡ ᠶᠢᠨ ᠮᠣᠩᠭᠤᠯ ᠪᠢᠴᠢᠭ᠌ ᠦᠨ ᠵᠦᠪ ᠪᠢᠴᠢᠯᠭᠡ ᠶᠢᠨ ᠳᠦᠷᠢᠮ ᠳᠦ ︽᠊ᠢ᠂ ᠊ᠤ︾ ᠶᠢ ᠡᠭᠡᠰᠢᠭ ᠢᠶᠡᠷ ᠦᠵᠡᠵᠦ᠂ ᠭᠡᠢᠭᠦᠯᠦᠭᠴᠢ ᠡᠬᠢᠲᠠᠢ ᠨᠦᠬᠦᠴᠡᠯ︵ᠲᠠᠭᠠᠪᠤᠷᠢ︶ᠵᠠᠯᠭᠠᠵᠤ ᠪᠤᠢ᠃ ᠵᠢᠱᠢᠶᠡᠯᠡᠪᠡᠯ ᠳᠠᠯᠠᠢ ᠶᠢᠨ᠂ ᠳᠠᠯᠠᠢ ᠶᠢ᠂ ᠳᠠᠯᠠᠢ ᠪᠠᠷ︔ ᠬᠦᠦ ᠶᠢᠨ᠂ ᠬᠦᠦ ᠶᠢ᠂ ᠬᠦᠦ ᠪᠡᠷ ᠭᠡᠬᠦ ᠮᠡᠲᠦ᠃ ᠮᠡᠳᠡᠭᠡ ᠵᠠᠩᠭᠢ ᠰᠢᠢᠳᠪᠦᠷᠢᠯᠡᠯᠲᠡ ᠳᠦ ᠡᠨᠡ ᠬᠦ ᠪᠣᠳᠠᠲᠤ ᠬᠡᠷᠡᠭᠯᠡᠭᠡ ᠶᠢ ᠠᠩᠬᠠᠷᠤᠯ ᠳ᠋ᠠᠭᠠᠨ ᠠᠪᠬᠤ ᠬᠡᠷᠡᠭᠲᠡᠢ᠃

ᠭᠤᠷᠪᠠ ᠳᠤ᠂ ᠮᠠᠨ ᠤ ᠮᠣᠩᠭᠤᠯ ᠪᠢᠴᠢᠭ᠌ ᠦᠨ ᠮᠡᠳᠡᠭᠡ ᠵᠠᠩᠭᠢ ᠰᠢᠢᠳᠪᠦᠷᠢᠯᠡᠯᠲᠡ ᠦᠰᠦᠭ ᠪᠢᠴᠢᠭ᠌ ᠰᠢᠢᠳᠪᠦᠷᠢᠯᠡᠬᠦ ᠲᠦᠪᠰᠢᠨ ᠳᠡᠭᠡᠷ᠎ᠡ ᠵᠣᠭᠰᠤᠩᠭᠤᠢᠷᠠᠵᠤ ᠪᠣᠯᠬᠤ ᠦᠭᠡᠢ᠃ ᠪᠠᠰᠠ ᠴᠢᠨᠠᠭᠰᠢᠯᠠᠨ ᠬᠡᠯᠡ ᠠᠪᠢᠶ᠎ᠠ ᠶᠢ ᠰᠢᠢᠳᠪᠦᠷᠢᠯᠡᠬᠦ ᠱᠠᠳᠤᠨ ᠳᠤ ᠠᠬᠢᠬᠤ ᠬᠥᠭᠵᠢᠯ ᠦᠨ ᠬᠠᠨᠳᠤᠰᠢ ᠶᠢ ᠪᠣᠳᠤᠯᠬᠢᠯᠠᠬᠤ ᠬᠡᠷᠡᠭᠲᠡᠢ᠃

ᠳᠥᠷᠪᠡ ᠳᠤ᠂ ᠮᠡᠳᠡᠭᠡ ᠵᠠᠩᠭᠢ ᠰᠢᠢᠳᠪᠦᠷᠢᠯᠡᠯᠲᠡ ᠶᠡᠷᠦ ᠨᠢ ᠪᠣᠳᠠᠲᠤ ᠬᠡᠷᠡᠭᠯᠡᠭᠡ ᠳᠦ ᠳᠥᠬᠦᠮ ᠪᠠᠢᠬᠤ ᠶᠢ ᠭᠣᠣᠯ ᠪᠠᠢᠷᠢ᠂ ᠲᠡᠷᠢᠭᠦᠨ ᠪᠠᠢᠷᠢ ᠳᠤ ᠲᠠᠯᠪᠢᠭᠰᠠᠨ ᠰᠠᠭᠤᠷᠢᠨ ᠳᠡᠭᠡᠷ᠎ᠡ ᠬᠡᠯᠡ ᠪᠤᠯᠤᠨ ᠪᠢᠴᠢᠭ᠌ ᠦᠨ ᠣᠨᠴᠠᠯᠢᠭ ᠢ ᠪᠠᠰᠠ ᠠᠯᠢ ᠴᠢᠳᠠᠬᠤ ᠪᠠᠷ ᠪᠦᠷᠢᠨ ᠭᠦᠢᠴᠡᠳ ᠬᠠᠷᠠᠭᠠᠯᠵᠠᠭᠰᠠᠨ ᠪᠠᠢᠬᠤ ᠬᠡᠷᠡᠭᠲᠡᠢ᠃

ᠥᠪᠦᠷ ᠮᠣᠩᠭᠤᠯ ᠤᠨ ᠰᠤᠷᠭᠠᠨ ᠬᠥᠮᠦᠵᠢᠯ ᠦᠨ ᠬᠡᠪᠯᠡᠯ ᠦᠨ ᠬᠣᠷᠢᠶ᠎ᠠ

2015 - 10 - 19